ไอแบงก์ทรุด หนี้เน่าบานฉ่ำ ตู่ยืนยันไม่ยุบ
ไอแบงก์อาการน่าห่วง สิ้นปี 2557 หนี้เสียแตะกว่า 4.78 หมื่นล้าน แถมจ่อตกชั้นอีก 1.79 หมื่นล้าน
14 ม.ค. 2558

ไอแบงก์อาการน่าห่วง สิ้นปี 2557 หนี้เสียแตะกว่า 4.78 หมื่นล้าน แถมจ่อตกชั้นอีก 1.79 หมื่นล้าน
รายงานข่าวจากกระทรวงการคลังเปิดเผยถึงผลดำเนินงานธนาคารอิสลามแห่งประเทศไทย (ไอแบงก์) ณ สิ้นเดือน ธ.ค.  2557 พบว่า มียอดสินเชื่อคงค้างกว่า 1.09 แสนล้านบาท แยกเป็นลูกหนี้ปกติ 6.2 หมื่นล้านบาท ในจำนวนนี้มีลูกหนี้ชั้นปกติที่ค้างชำระไม่เกิน 1 เดือน อยู่กว่า 4.41 หมื่นล้านบาท หรือ 71.12% ของลูกหนี้ปกติทั้งหมด นอกจากนี้ยังมีลูกหนี้ชั้นกล่าวถึงพิเศษที่ค้างชำระตั้งแต่ 1 เดือน แต่ไม่ถึง 3 เดือน อยู่ 1.79 หมื่นล้านบาท หรือ 28.87% ซึ่งมีการตั้งสำรองค่าเผื่อหนี้สงสัยจะสูญรวม 287 ล้านบาท
สำหรับยอดหนี้ที่ไม่ก่อให้เกิดรายได้หรือเอ็นพีแอล มียอดรวมกว่า 4.78 หมื่นล้านบาท หรือ 43.56% ของยอดสินเชื่อรวม แบ่งเป็นหนี้ที่ถูกจัดชั้นต่ำกว่ามาตรฐานค้างชำระหนี้เกินกว่า 3 เดือนแต่ไม่เกิน 6 เดือน อยู่กว่า 1.13 หมื่นล้านบาท หรือคิดเป็น 23.64% ของเอ็นพีแอลทั้งหมด และมีหนี้ชั้นสงสัยหรือค้างชำระตั้งแต่ 6 เดือนแต่ไม่เกิน 12 เดือน กว่า 6,621 ล้านบาท หรือ 13.85% ของเอ็นพีแอล สุดท้ายคือหนี้ชั้นสงสัยจะสูญค้างชำระตั้งแต่ 12 เดือนขึ้นไป ถึง 2.98 หมื่นล้านบาท หรือ 62.34% โดยหนี้เอ็นพีแอลทั้งหมดนี้มีการตั้งสำรองไว้แล้วกว่า 2.52 หมื่นล้านบาท
ด้าน พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ให้สัมภาษณ์ถึงการบริหารจัดการหนี้ของไอแบงก์ ว่าต้องหาทางทำอย่างไรให้หนี้เสียเป็นหนี้ดี ซึ่งมีขั้นตอนการบริหารหนี้อยู่แล้ว ต้องตัดหนี้เสียออกไปแล้วหากองทุนมาหมุนเพิ่ม ซึ่งรัฐบาลกำลังดำเนินการอยู่
พล.อ.ประยุทธ์ กล่าวยืนยันด้วยว่าไม่มีแนวคิดที่จะยุบไอแบงก์ เพียงแต่ต้องแก้ไขปัญหาให้ได้ และต้องหาทางทำให้ธนาคารมีประโยชน์โดยตรงต่อชาวมุสลิม ไม่ใช่นำธนาคารไปใช้ประโยชน์อย่างอื่น
ทั้งนี้ ไอแบงก์ได้มีการเสนอแผนฟื้นฟูกิจการให้คณะกรรมการนโยบายและกำกับดูแลรัฐวิสาหกิจ หรือซูเปอร์บอร์ดและคลัง เพื่อแก้หนี้เสียราว 5 หมื่นล้านบาท คือ 1.การแยกหนี้ดีและหนี้เสียออกจากกันและให้กระทรวงการคลังตั้งบรรษัทบริหารสินทรัพย์หรือเอเอ็มซี ไว้บริหารหนี้เสียโดยให้คลังถือหุ้น 100% 2.ให้ไอแบงก์ตั้งเอเอ็มซีเองถือหุ้น 100% แล้วแยกหนี้แยกออกเป็นแบดแบงก์บริหารเอง 3.ขายหนี้ให้บริษัทบริหารสินทรัพย์สุขุมวิทหรือแซม รับไปบริหารต่อ และวิธีสุดท้ายคือการขายหนี้เสียให้บริษัทบริหารสินทรัพย์ทั่วไป เช่น บริษัทบริหารสินทรัพย์ กรุงเทพพาณิชย์ รับซื้อไป
ขณะที่ซูเปอร์บอร์ดได้ให้แนวทางการบริหารงานแก่ไอแบงก์ไว้ 4 เรื่อง คือ 1.ให้ลดค่าใช้จ่ายให้ได้ปีละ 15-20% 2.เพิ่มพอร์ตสินเชื่อลูกค้าที่เป็นชาวมุสลิม เติบโตปีละ 10-20% 3.ให้ย้ายสาขาของธนาคารที่อยู่ในห้างสรรพสินค้าออกมาตั้งภายนอก และ 4.ปรับสัดส่วนพนักงานขายต่อพนักงานสนับสนุน ให้เป็น 2:1 และตั้งเป้าปิดสาขาในห้างกว่า 30 สาขา ภายใน 2 ปี เพื่อลดค่าใช้จ่าย